نواكشوط

نواكشوط هي العاصمة الإدارية و الاقتصادية ديال موريطانيا و أكبر مدينة فيها. تتعتابر وحدة من لمدون الكبار فالمنطقة ديال الساحل، و تايسكنو فيها تقريبا مليون ديال الناس.

نواكشوط مدينة جديدة، كانت دوّار صغير تايسكنو فيه ما بين 200 و 300 بنادم ، و ف 1958 اتّختارت ديك البلاصة باش تتبنا فيها العاصمة ديال الدولة الجديدة ديال موريطانيا. ف 5 مارس 1958، حطّ لمختار ولد داداه (أول رايس ديال موريطانيا) هو و شارل دو ݣول (الرئيس ديال فرانسا فديك الوقت)، حطّو الحجر ديال السّاس ديال المدينة اللي كانت فوسط الصحرا.

مع العيمان ديال الجفاف فالسبعينيات، و الزيادة ديال التصحّر، ولاّت بزاف د لهجرة لنواكشوط، اللي كانت لفكرة فاللول يسكنو فيها 15.000 د الناس، و لكن دابا ولاو فيها تقريبا مليون.

نواكشوط فيها مطار دولي، و هو واحد من جوج مطارات اللي كاينين ف موريطانيا، و فيها أكبر جامعة ف البلاد (الجامعة ديال نواكشوط) و مرسى كبير سميتو "ميناء الصداقة"، تبنا بالمعاونة ديال الشينوا.
 لأصل د السمية 
كاين بزاف ديال النظريات على شنو لأصل ديال السمية ديال نواكشوط.
 بالامازيغية كاين اللي تيقول باللي أصلها هو "أنو نوكشوض" (لبير د لخشب)، و لا لمزمار د الرّيح.
 بلعربية كاين اللي تيقول أصلها هو "نوق الشط"، و لا "نياق الشط"، زعما الناقات اللي تيرعاو حدا لبحر.
 مصادر 


تصنيف:مدون د موريطانيا
تصنيف:عواصم ديال بلدان
تصنيف:مقالات فيها مصدر و 3000 بايت